Vyjadrenie trénera

Tatranská lyžiarska liga

Žiaci ZŠ s MŠ Štefana Náhalku v Liptovskej Tepličke sa už po piaty rok pravidelne zúčastňujú medzinárodných pretekov v zjazdovom lyžovaní- Tatranskej lyžiarskej ligy. V tomto ročníku sa pretekov zúčastnili pretekárske tímy Popradu, Kežmarku, Sp. Starej Vsi, Liptovskej Tepličky, Lendaku, Vysokých Tatier, Ždiaru a Zakopaného (Poľsko). Ročník 2013 bol výnimočný tým, že obec Liptovská Teplička bola okrem účastníka i organizátorom 2.kola trojkolovej súťaže. Preteky na území obce boli za aktívnej pomoci OÚ v Liptovskej Tepličke a podpore p. starostu Mgr. Slavomíra Kopáča ako aj podpore riaditeľky ZŠ Mgr. Valérie Černohorskej organizačne zvládnuté na vysokej profesionálnej úrovni a účastníci boli mimoriadne spokojní. Naše deti, ktoré navštevujú krúžok v zjazdovom lyžovaní a reprezentujú obec na týchto pretekoch, sa umiestňujú na pozíciách okolo stredu štartového poľa, čo je vzhľadom na fakt, že súťažíme prevažne s deťmi z profesionálnych lyžiarskych klubov, veľmi slušný výsledok.(Výsledky je možné nájsť na [www.sporttiming.sk](http://www.sporttiming.sk)). Problémom je fakt, že čoraz menej detí je ochotných venovať sa vo svojom voľnom čase športu a preto je čoraz ťažšie naplniť všetky súťažné vekové kategórie. Aj na tomto ročníku nám chýbalo do naplnenia 7 pretekárov, čo sa odrazilo na nízkom počte bodov, ktoré obec získala v troch kolách v konečnom hodnotení.(Boduje každý pretekár, ktorý nie je diskvalifikovaný). Verím, že v tradícii pretekov Tatranskej lyžiarskej ligy budeme pokračovať i v nasledujúcich ročníkoch a že sa nám podarí získať a nadchnúť dostatok detí pre tento krásny šport.

 Tréner

 Mgr. Peter Plavčan